戲同舍與內競
作者：陳宗遠
朝代：宋

paragraphs: 龍泉函氣清，歐冶吐霞綺。
干將墮龜文，莫邪潜漫理。
藏鋒金匣夜光芒，銅花玉暈相磨砥。
雄雌一落東與西，相從不隔千山水。
憶妾與君差池飛，送君挾策游京畿。
暮雲空碧雁度遠，畫梁寂寞燕來遲。
但願月宮分彩色，豈恨霜閨弄落暉。
君方倦羈旅，妾亦厭枌土。
錦水鴛鴦巢漢林，綺翼飛翔交媚嫵。
有時嬌妬不自持，佯嗔不肯舒眉宇。
逢君貧困泣牛衣，舉案低蛾似頑魯。
誰知志滿凌暴生，剛腸便不愛卿卿。
望斷犢車揮麈急，飽負虎嵎攘臂輕。
松柏故無情，凌霄植根蒂。
柔蔓托高翹，歲寒忻附麗。
何爲絲蘿親，反有榮悴異。
昔日淚霑衣，長嗔失意同寒饑。
今日衣擁淚，翻怨得意由輕肥。
炎凉世態得失間，怨君却悔嗔君時。